**Notat**

|  |  |
| --- | --- |
| Til:  | Prorektor for utdanning  |
| Kopi til: | Audun Grøm og Morten Sørlie |
| Frå: | Silje Belsvik Taftø og Ole Kristen Solbjørg |
| Signatur: |   |

**Status**

I årsplanen for 2019 vart det initiert arbeid med fleire utviklingsplanar. Fem utviklingsplanar er no vedtatt gjennom Rektorvedtak, blant dei Utviklingsplan for læringsstøtte[[1]](#endnote-2), og arbeidet har starta opp (S-sak 47/19). NTNU sin årsplan 2021[[2]](#endnote-3) slår fast at NTNU skal utgreie og implementere ein heilskapleg modell for læringsstøtte.

Prosjektet «Heilskapleg læringsstøtte» skal bidra til at NTNU når utviklingsmål 2 i utviklingsavtalen med KD, som seiar at NTNU skal styrke den utdanningsfaglege kompetansen ved systematiske kompetansehevingstiltak. Som del av dette arbeidet vil NTNU også utgreie og implementere ein heilskapleg modell for læringsstøtte innan utgangen av 2022, som bidreg til å realisere strategien sine utviklingsmål om å prioritere innovative og utforskande læringsprosessar med høg internasjonal kvalitet, bygd på forskingsbasert kunnskap om læring.

**Målsetnad**

Læringsstøtte blir gitt av ei rekke einingar i organisasjonen med ulike ansvars- og kompetanseområde. Målgruppene er einingar og tilsette som bidreg til eller gjennomfører undervisning. Dei som skal nytte seg av læringsstøtta har ulike ambisjonar, behov og kompetansenivå. Støtta blir gitt i ulike formar; det fins støtte for enkeltbrukarar som skal løyse konkrete problem, ressursar for sjølvlæring, opplæring og livekurs i regi av ulike einingar, og utviklingsprosessar saman med individ, fagmiljø og einingar. Slike tenester vert per i dag levert, til stor del, uavhengig av kvarandre. Og sjølv om det er god kvalitet i dei ulike tilboda og tenestene, kan det vere vanskeleg for brukarane å orientere seg og få rett hjelp og støtte til rett tid, tilpassa sine særskilte behov, og det er ikkje alltid klart kva for ei eining som skal vere med i arbeidet.

Ein modell for heilskapleg læringsstøtte skal sørge for:

1. At læringsstøtta er heilskapleg på den måten at den støttar opp kring alle NTNU sine mål, samt nasjonale strategiar og føringar.
2. At leveranse av tenester opplevast som heilskapleg for brukarane.
3. God samhandling og semje mellom aktørar og einingar om kva deira oppgåver og ansvar er.
4. At tenester og kompetanse er godt kommunisert for alle målgruppene, og at alle målgrupper kan få god støtte til sitt arbeid for utdanningskvalitet.

Til saman vil dette gi auka utdanningskvalitet på NTNU og legge til rette for vidare utvikling av tenestane slik at dei møter framtidas behov for læringsstøtte.

**Prosjektet si organisering**

Prorektor for utdanning er eigar av prosjektet, og leiar for Avdeling for utdanningskvalitet er ansvarleg for gjennomføring av prosjektet. Utdanningsutvalet er prosjektet si styringsgruppe. Prosjektet er avhengig av pro-dekanane si strategiske retning og forankring i organisasjonen for å lukkast. Prosjektet leiast av Seksjon for læringsstøtte.

Prosjektet skal involvere alle relevante einingar ved NTNU, og vil forvente at dei også tar aktivt del i utforming og gjennomføring av prosjektet. Slik sikrar vi at arbeidsforma leiar fram til «heilskapleg læringsstøtte».

Einingar som lyt involverast i prosjektet, fordi dei også vil vere sentrale partar i den heilskaplege læringsstøtta som prosjektet skal utforme, er: Seksjon for Universitetspedagogikk, NTNU IT, NTNU Universitetsbiblioteket, Avdeling for studieadministrasjon, Avdeling for studenttjenester, samt einingar internt i Avdeling for utdanningskvalitet: NTNU Videre, Faggruppe for kvalitetsutvikling og Seksjon for læringsstøtte.

Av desse vil prosjektleiar i samråd med prosjektansvarleg, involvere tre til fire einingar som tar del i den utførande prosjektgruppa. Einingane må då også sjølve ønskje ei slik rolle.

I tillegg vil einingar som gjev lokal støtte på fakulteta bli involvert og inkludert som viktige og likeverdige partnarar i den felles heilskaplege læringsstøtta på NTNU. Prosjektet skal kople seg på resultat og mål for andre prosjekt og strategiske satsingar, som Plan for utdanningsfagleg kompetanseutvikling, FTS, FHS og RETHOS, samt SFU-ane Excited og ENgage.

Prosjektet vil etablere ei referansegruppe av studentar, undervisarar og leiarar.

**Prosjektet si gjennomføring**

For at prosjektet skal lukkast, er det avgjerande at alle som er involvert undervegs og som skal ta del i eller forhalde seg til «heilskapleg læringsstøtte» etter at prosjektet er avslutta, opplev at dei er godt informert og får høve til å ta aktiv del i dei relevante delane av prosjektet.

Nedanfor gir vi eit forslag til kva for arbeid som skal gjerast og ei inndeling i tre fasar som gjer arbeidet oversiktleg. Dette vil bli drøfta i prosjektgruppa som utformer prosjektplanen i fellesskap:

I første fase skal prosjektet kartlegge og skildre status, behov og ambisjonar for læringsstøtte i målgruppene og støtteeiningane ved NTNU, med eksempel frå andre institusjonar og blikk for nasjonale strategiar og krav som skal svarast ut.

I andre fase skal prosjektet skildre eit forslag til modell for heilskapleg læringsstøtte. Denne skal skildre støtteeiningane sitt ansvar og deira oppgåver og korleis samhandlinga mellom einingane kan fungere. Modellen skal også gi grunnlag for framstilling av kva målgruppene kan få støtte til, og kvar og korleis dei får denne.

I tredje fase skal prosjektet skildre eit forslag til korleis modellen kan forankrast i organisasjonen, og så settast i verk og kommuniserast slik at brukarane finn fram og får riktig og god støtte til enkeltoppgåver og gjennom større utviklingsprosessar. Prosjektet skal også foreslå ein plan for vidare forvaltning med ansvar, roller og oppgåver tydeleg forankra hjå einingane som bidreg inn i modellen, og som sikrar vidareutvikling av modellen.

1. [https://www.ntnu.no/documents/10137/981312606/Utviklingsplan+Læringsstøtte.pdf/52268be5-f325-a1a5-857c-bfd85a7a8edc?t=1592995194366](https://www.ntnu.no/documents/10137/981312606/Utviklingsplan%2BL%C3%A6ringsst%C3%B8tte.pdf/52268be5-f325-a1a5-857c-bfd85a7a8edc?t=1592995194366) [↑](#endnote-ref-2)
2. <https://innsida.ntnu.no/c/wiki/get_page_attachment?p_l_id=22780&nodeId=24647&title=Strategi+og+styrende+dokumenter&fileName=Årsplan%202021.pdf> [↑](#endnote-ref-3)